Kristina Kallas Teie: 20.03.2025 nr 8-2/25/1327

Haridus- ja Teadusministeerium

Munga 18 Meie *kuupäev digitaalallkirjas* nr 1-3/40

50088 Tartu

Kutsekeskhariduse riiklik õppekava

Austatud minister,

Eesti Tööandjate Keskliit pöördub Teie poole seoses haridus- ja teadusministri määruse „Kutsekeskhariduse riiklik õppekava“ eelnõu kooskõlastamisega eelnõude infosüsteemis.

Esiteks tunnustame Teid ministrina valmisoleku eest haridussektoris reforme läbi viia. Näeme, et olete pingutanud nt õppekavade tööturu vajadusega paremasse vastavusse viimise ja koolivõrgu konsolideerumise nimel, mille eest oleme tööandjatena aastaid seisnud. Käesoleva eelnõu puhul näeme aga ka riske, mille vältimiseks soovime teha oma ettepanekud.

Eelnõuga on peamiselt plaanis luua alus nelja-aastasele kutsekeskhariduse standardile. Eelnõu eesmärk seletuskirja kohaselt on suurendada põhikoolilõpetajate valikuvõimalusi, et noored ei jääks enne kutse- või kõrghariduse diplomi omandamist haridussüsteemist kõrvale.

**Meie hinnangul on eelnõu sisu eelnõu eesmärgiga vastuolus.** Täna on kutsekeskhariduse õppekavad kas kolme- või nelja-aastased. Kutsekeskhariduse õpilaste jaoks on oluline, et lisaks kutseharidusele omandavad nad ka keskhariduse ja vastupidi. Eelnõu seletuskirja §6 ütleb selgesti, et edaspidi on võimalik vaid nelja-aastane kutsekeskharidus. Seega valikuvõimalusi jääb vähemaks ja eelnõukohane nelja-aastane kutsekeskharidus ei pruugi osutuda ka piisavalt atraktiivseks alternatiiviks kolme-aastase keskhariduse kõrval.

Lisaks oleme Teie tähelepanu juhtinud, et eeldusel, et õpilasi tuleb juurde ja õpe muutub pikemaks, muutub õpe kulukamaks ja töömahukamaks. Arvestades, et haridusasutused kurdavad niigi raha- ja õpetajate puuduse üle, kaasneb eelnõuga suur risk, et need probleemid süvenevad. Haridus- ja teadusministeeriumi esindajatega kohtudes on lubatud, et ressursipuudus on võimalik lahendada koostöö ja koolide ühendamisega, kuid arvestades, et õpilaste arv eelnõu rakendamisega suureneb, on see kaheldav.

Meie seisukoht on, et **uusi nelja-aastaseid kutsekeskhariduse õppekavu tuleks nelja-viie aasta jooksul rakendada paralleelselt, kuni on võimalik pilootõppekavade mõju hinnata**. See võimaldab minimeerida riske, et ressurssidest tuleb puudu või uued õppekavad ei ole piisavalt atraktiivsed põhisihtrühmade jaoks (noored, kelle haridustee piirdub täna põhikooliga). Nii atraktiivsuse võimalikule langusele kui õppejõudude puudusele on viidatud ka eelnõu seletuskirjas.

**Teeme ettepaneku mitte kohustada koole kutsekeskhariduse õppekavu planeerima nelja-aastasena, vaid jätta valikuvõimalus 3 kuni 4-aastase õppekava vahel, vajadusel kooskõlastades kutsenõukogudega.** Edasiõppimiseks kolme-aastaste õppekavade puhul soovitame vajadusel luua vaheaasta/moodulõppe võimalused koostöös üldhariduskoolide või kõrgkoolidega.

Eeltoodust lähtuvalt **teeme ettepaneku määruse eelnõu ümbernimetamiseks järgmises sõnastuses: määrus „Rakendusliku keskhariduse ja kutsekeskhariduse riiklikud õppekavad“ säilitades seejuures uueneva eelnõuga ka 3-aastase kutsekeskhariduse omandamise võimaluse.**

**Lisaks teeme ettepaneku määruse eelnõus ette näha 4-aastaste pilootõppekavade rakenduvuse laiapõhjalise analüüsi ja mõjude hindamise läbiviimise kohustust (2030.a.), mille tulemused saab määruse muutmise vajaduse ilmnemisel aluseks võtta.** See tagaks kutseharidussüsteemi jätkusuutlikkuse ka negatiivsete analüüsitulemuste korral (et poleks vaja kogu kutseharidussüsteemi taas nullist üles ehitada).

Eeltoodut arvesse võttes tuleks uued riiklikud (3- ja 4-aastased) õppekavad lõimida selliselt, et esimene poolaasta koosneks ühistest õppemoodulitest- eeldades, et ka vastuvõtt toimuks ühistel alustel. See võimaldaks ühise õppeperioodi jooksul välja selgitada õppijate reaalsed võimekused, võimalused ja soovid õpingute edasiseks jätkamiseks kas 3-aastases kutsekeskhariduse tasemeõppes või 4-aastases rakenduskeskharidusõppes. Kindlasti aitaks selline lähenemine kaasa ka õppekorralduse ressursitõhususele.

**Täpsemalt soovime tagasisidet anda Külalismajanduse eriala õppekava kohta (lisa 7):**

1. Termin “külalismajandus” ei ole üldlevinud, mistõttu teeme palume nimetada õppekava nimega “Turismiteenused”
2. Palume nimetada eelnõus välja pakutud inglisekeelne nimi õppekavale “*Hospitality* *Management*” *Hospitality* või *Hospitality services.*
3. Külalismajanduse eriala õppekava kirjelduses (lisa 7) on spetsialiseerumisena (punkt 2.3.1) majutamise ja toitlustamise suunal toodud “spetsialiseerumine toitude valmistamisele”. Palume selle selguse huvides nimega “spetsialiseerumine kokaks”.
4. Palume nimetada punktis 2.3.3 nimetatud “spetsialiseerumine turismiettevõtete teenindusele” “spetsialiseerumine turismiteenindusele”, kuna turismiettevõtete hulka kuuluvad nii majutus-, toitlustus-, kui ka reisikorraldusettevõtted, laiemalt veel ka vaba aja veetmise ning transpordi ettevõtted.

Kui haridus jagada rakendusliku ja akadeemilise suhtluse skaalal, siis on kutseharidus ilmselt kõige enam rakenduslikkuse poole kalduv. Kutsehariduse peamine eesmärk on, et vilistlane erialasel tööl hakkama saab ja tööandjad on kutseoskuste vajadustega kõige enam kursis. Seega on ülioluline, et reformi läbiviimisel arvestataks kutsesüsteemis osalevate tööandjate esindajate seisukohtadega, mida ka meie siinkohal esitame.

Oleme kriitilised eelnõu kiireloomulise menetluse osas. 5 tööpäeva pole huvigruppide kaasamiseks piisav.

Lugupidamisega

*/allkirjastatud digitaalselt/*

Raul Aron

Analüütik-nõunik, hariduse töörühma koordinaator